Bolondballagás (2019. április 30.) részvételi szabályzat

A Bolondballagáson részt vehet minden végzős középiskolai osztályközösség, amely megfelel az alábbi követelményeknek és elfogadja a program alábbi szabályait:

* Az online jelentkezési lap kitöltése ([www.fehervariprogram.hu](http://www.fehervariprogram.hu)) a jelentkezési határidőn belül.
* A résztvevő osztálynak valamely székesfehérvári középiskola érettségi előtt álló osztályának kell lennie, és a tanulók legalább 70%-ának aktívan részt kell vennie a bemutatóban.
* A végzős osztály osztályfőnöke – vagy más, az iskola nevelőtestületébe tartozó pedagógus – vállalja, hogy az osztály kíséretében ellátogat az eseményre és ott az osztályt képviseli (részt is vehet az osztály bemutatójában).
* Egy osztályfőnök vagy kísérőtanár csak egy osztályközösség képviseletét vállalhatja.
* A jelentkezések összesítését követően a szervezők minden osztálynak a megadott kapcsolati e-mail címére megküldik a "SORSZÁM"-ot, amelyet mindenkinek kötelező a ruházatán, jól látható módon feltüntetni.
* A műsorhoz a zenelejátszás lehetőségét biztosítjuk.A zenét mp3 formátumban kell eljuttatni a szervezőkhöz legkésőbb 2019. április 22-ig a bolondballagas@fehervariprogram.hu e-mail címre.
* Csak az előre elküldött zenei anyagokat áll módunkban elfogadni, a helyszínen zenét leadni már nem lesz lehetőség!

Az értékelés szempontjai és az elvárt viselkedési normák:

* A jelentkezés egyben a részvételi és értékelési szabályok elfogadását is jelenti.
* A színpadi produkció bemutatása nem részvételi feltétel, viszont a zsűri ennek létét és színvonalát az értékelésénél figyelembe veszi. Amennyiben az osztály produkciót is bemutat, annak időtartama nem haladhatja meg a 2 percet.
* A zsűri a bemutatkozásokat titkosan – tehát kizárólag a sorszám alapján – értékeli, a nyertes osztályok azonosítása csak a zsűri döntése után történik meg.
* Kizáró ok, ha az osztály olyan tartalmú bemutatkozást kíván tartani, amely sérti a közerkölcsöt, az emberi méltóságot, nem tartja tiszteletben a faji, vallási, nemi vagy politikai sokszínűséget illetve, ha bármilyen módon gyűlöletkeltésre alkalmas. Amennyiben ezen kizáró okok bármelyike előzetesen és okkal vélelmezhető, a szervezők a bemutató témájának megváltoztatására kérik fel az illető közösséget, amennyiben pedig ez csak a bemutató folyamán válik nyilvánvalóvá, a zsűri a bemutatót megszakítja, az osztályt a programból kizárja, és távozásra szólítja fel.
* Kizáró ok, ha az osztályközösség vagy annak bármely tagja, szimpatizánsa(i), stb. a Bolondballagás hagyományát sértő vagy azt lejárató eseményt idéz elő. (pl. lisztezés, habozás, stb.) Ilyen esetben a szervező a közösség egészét kizárja a programból, és az osztály egészét távozásra szólítja fel. Mindez azt jelenti, hogy a közösségnek magának kell gondoskodnia arról, hogy a program rendjét mind a közösség tagjai, mind pedig szurkolóik, szimpatizánsaik betartsák.
* A program időtartama alatt bárki filmezhet, fotózhat és bárki filmezhető vagy fotózható.